《山行道中》
清代·龙启瑞

众山郁氤氲，苍冥逼诸天。平野豁然开，下有陌与阡。

人家傍山豁，绕屋飞流泉。新晴融地脉，草木增清妍。

鸣鸡互相答，喔咿破朝烟。山翁昼出汲，挹露拾秋绵。

顾人舆盖客，咤叹惊神仙。人生有定分，丰啬理难全。

安知奔走劳，讵若安居贤。吾方私愧汝，未谋二顷田。

作者简介：（1814—1858）清广西临桂人，字辑五，号翰臣。道光二十一年一甲一名进士，官至江西布政使。有《尔雅经注集證》、《经德堂集》等。